Penembakan Lapangan Terbang Antarabangsa Los Angeles 2013

Pada 1 November 2013, berlakunya sebuah kejadian tembak-menembak sekitar pukul 9:20 pagi PDT di Terminal 3 Lapangan Terbang Antarabangsa Los Angeles. Paul Anthony Ciancia, 23 tahun, telah dituduh melepaskan tembakan dengan raifal hingga terbunuh seorang pegawai TSA kerajaan pusat  serta mencederakan beberapa orang lain.

Tembak-menembak
Pada waktu pagi Jumaat, 1 November 2013, Ciancia didakwa memasuki Terminal 3Lapangan Terbang Antarabangsa Los Angeles, menghunus sepucuk raifal Smith & Wesson M&P-15 .223 kaliber separa automatik dari begnya lalu melepaskan tembakan. Kemudian, dia bergegas ke dalam kawasan pemeriksaan Pentadbiran Keselamatan Pengangkutan (TSA) dan bersambung menembak, melepasi kawasan cekpoin lalu bergegas lagi ke dalam kawasan rusuk udara terminal yang terkawal. Seorang saksi yang ditemu bual di CNN berkata bahawa pesalah berjalan, tidak berlari, ke dalam dataran terminal. Dia sempat melangkah sejauh hujung terminal di medan selera, di mana para pegawai Polis LAX pengepung pesalah lalu tembak-menembak dengannya. Ciancia dicederakan empat kali lalu diberkas sebelum diangkut oleh ambulans ke hospital trauma yang berdekatan.

Mangsa

Kematian
Pesalah telah menembak mati Pegawai TSA Gerardo I. Hernandez, 39 tahun, di lapangan terbang berkenaan. Hernandez disahkan meninggal dunia setelah tiba di Pusat Perubatan UCLA Ronald Reagan. Mendiang adalah pegawai TSA pertama yang terbunuh sewaktu bertugas dalam sejarah agensi berumur 12 tahun tersebut. Hernandez selaku pakar pengesan perilaku berhijrah ke Amerika Syarikat dari El Salvador pada umur 16 tahun.

Kecederaan
Tujuh orang mangsa terawat di tempat kejadian. Mereka yang tertembak merangkumi seorang lagi pegawai TSA dan seorang lelaki 29 tahun. Enam orang mangsa dihantar ke hospital setempat, termasuk tiga orang lelaki, yang dua daripada mereka mengalami luka tembakan dan dirawat di Pusat Perubatan UCLA Ronald Reagan. Sesetengah kecederaan itu bukan kesan tembakan.

Ciancia termakan tembakan empat kali, termasuk sekali di muka, oleh pihak penguatkuasa undang-undang di kawasan medan selera Terminal 3 lalu berada dalam keadaan kritikal. Raifalnya disepak jauh daripadanya oleh para pegawai. Kemudian, dia diangkut ke hospital trauma setempat dengan ambulans. Rakaman video dari stesen KCAL-TV memaparkan Ciancia diusungkan dari ambulans ke dalam hospital sambil digari dengan pengusungnya dan dikerumuni oleh ramai anggota polis.

Suspek
Satu-satunya suspek ialah Paul Anthony Ciancia, umur 23, dari Los Angeles. Beliau membesar di Pennsville, New Jersey dan tamat pengajian di Salesianum School pada tahun 2008. Ciancia membawa sehelai nota yang mengatakan bahawa dia "mahu membunuh TSA" serta menyifatkan mereka sebagai "pigs". LAPD menjengah kediamannya apabila sanak-saudaranya hendak memfailkan laporan orang hilang setelah lama tidak mendengar khabar daripadanya walaupun berkali-kali cuba menghubunginya. Ciancia tiada di rumah ketika itu, malah teman-teman sebiliknya memberitahu pihak polis bahawa dia pernah berada di situ awal-awal lagi. Maka polis pun beredar dan tidak dapat memfailkan laporan kerana mereka mendapat pengesahan tentang di mana dia berada. Ciancia pernah meluahkan hasrat untuk membunuh dirinya tempoh hari sebelum ini.

Reaksi awal
Polis lapangan terbang mengosongkan beberapa terminal lalu mencari sebarang suspek lain yang berkemungkinan. Mereka menyerbu kereta-kereta dengan anggota bersenjata dan seekor anjing penghidu bom di medan-medan kereta berdekatan yang terhubung dengan terminal oleh jejantas. Pentadbiran Penerbangan Persekutuan menggantung semua penerbangan keluar di lapangan terbang berkenaan. Landasan 24L dan 24R ditutup. Terminal 1, 2, dan 3 ditutup manakala 300 orang penumpang dibawa pergi dari ketiga-tiga terminal itu ke Terminal Antarabangsa Tom Bradley untuk disoal siasat, kemudian diperiksa semula sambil meninggalkan terminal antarabangsa itu. Syarikat-syarikat penerbangan melencongkan sesetengah penerbangan ke lapangan lain di Kawasan Los Angeles Raya. Kebanyakannya dihalakan semula ke Lapangan Terbang Antarabangsa Ontario, sementara yang lain pula ke Lapangan Terbang Long Beach. Kebanyakan penerbangan yang dilencongkan itu asalnya dijadualkan berlabuh di Terminal 1, 2, dan 3.

Rujukan

2013 di Amerika Syarikat
Pembunuhan di Amerika Syarikat